section_heading: Život u socijalističkoj Jugoslaviji
paragraph_text: Zbog sudjelovanja u vojsci NDH i Wehrmachtu, vojnu iskaznicu, slike iz rata i ostale dokumente, pohranio je na sigurno, kod brata, u Osijeku, da bi ovaj, nakon sovjetske intervencije u Čehoslovačkoj i slamanja praškog proljeća, 1968., kada se pojačavala razina sigurnosti u Jugoslaviji, odnosi u tajnosti navedene dokumente njegovoj ženi, znajući što se može dogoditi ako bi ih slučajno milicija ili Služba pronašli, te ih ova odlučuje uništiti, osim jedne slike, koju je potajno skrivala. Glavaš se s druge strane, i u novom kraju, u Osijeku stalno nalazio pod prismotrom Udbe, te je bio prisiljen od 1964. odlaziti na rad u SR Njemačku, gdje je prvih mjesec dana radio u Frieburgu, zatim tri godine u Sachingenu, potom, 1967., prelazi na rad u tvornicu aluminija u Rheinfelden. Negdje od 1977., nalazio se pod opservacijom Službe državne sigurnosti (SDS) centra Osijek. U tom je razdoblju, obitelj u Jugoslaviji, posjećivao samo za božićne i novogodišnje blagdane, da bi 1980., kod kćerke i zeta u Biogradu na Moru, bio uhićen, pod sumnjom povezanosti s hrvatskom političkom emigracijom, točnije pripadnicima Hrvatskog revolucionarnog bratstva (HRB), te ilegalnog ulaska u Jugoslaviju, zatim biva tri dana pritvoren i pod prijetnjom i ucjenom prinuđen na suradnju sa Službom. Otišavši natrag u SR Njemačku, odbijao je surađivati s jugoslavenskom službom, te su mu jednom prilikom ovi poslali razglednicu, pod prijetnjom i zastrašivanjem podsjećajući ga na prethodno dovorenu suradnju, zbog svega toga, Glavaš se više nikad nije vraćao u Jugoslaviju, sve do demokratskih promjena 1990. godine.